'Dief' binne-in polisiekantoor betrap | Netwerk24
Deur Cara-Lee Dorfling 24 Mei 2019 06:21
Dié brawe inbreker is Donderdag in die vroeë oggendure op heterdaad betrap terwyl hy glo rekenaartoerusting by die polisiekantoor wou steel.
Volgens die polisie se inligting het 'n 32-jarige man kort ná middernag by die Stormsrivier-polisiekantoor toegeslaan, deur oor die grensdraad aan die agterkant van die kantoor te klim.
Die man het 'n venster by die administrasieafdeling oopgedwing en die gebou binnegegaan.
Terwyl hy toegang tot die gebou verkry het, was hy salig onbewus van polisiebeamptes wat hom op kringtelevisie dophou.
Die Stormsrivier-polisiekantoor. Foto: Google Maps
Sers. Majola Nkohli, polisiewoordvoerder, sê die man is in 'n kantoor vasgetrek terwyl hy blykbaar besig was om 'n rekenaar te ontkoppel.
"Die polisie het ook twee geheuestokkies in sy broeksak teruggekry. Die voorlopige ondersoek dui daarop dat die geheuestokkies aan 'n beampte behoort wat by die polisiekantoor werk," sê Nkohli.
Of die geheuestokkies vir persoonlike doeleindes of amptelike polisiewerk gebruik word, sal deel van die ondersoek vorm.
Dit blyk ook die man het nie die polisiekantoor geteiken om dossiere te steel nie, aangesien hy nie naby die speurders se kantore was nie.
Nkohli sê die verdagte, wat reeds drie vorige veroordelings van huisbraak en diefstal het, sal Vrydag in die landdroshof in Humansdorp op aanklagte van huisbraak en diefstal voorkom.
Volgens die polisie se inligting is die man in 2010 skuldig bevind en tot drie jaar tronkstraf gevonnis. Sedertdien het hy blykbaar verskeie keer met die gereg gebots.
Brig. John Lebok, bevelvoerder van die Humansdorp-polisiegebied, het Donderdag die polisielede vir hul oplettendheid geloof en sê: "Dit is goed om die paraatheid van die lede te sien wanneer misdadigers aan hul voordeur kom klop."